PETARA, ANTU! Kuasa Mistik Antu Bunsu Petara
Tusun Ke-15 NAKA ke diatu utai ti udah dipansik aku bepelasarka penemu litericha, agama Monoteismse, Politeisme, Panteisme, Animisme enggau Sains Spiritual (Spiritual Science), kuasa dunya mistik tauka ‘alam ghaib’ tau dibagi ngagai  tiga raban iya nya: i. Kuasa mistik Petara (God, Almighty, Tuhan, Allah Taala)  ii. Kuasa mistik Antu Bunsu Petara (Dewa Dewi)  iii. Kuasa mistik Antu [Sitan, Jin, Iblis, Sihir, enggau ti bubkai ]  Ba Tusun Ke-29 tu aku mai kita nampung pansik pasal Kuasa Dunya Mistik Antu Bunsu Petara. Sekali tu, artikel tu difokus ngagai kitai Iban ti agi megai agama adat tauka disebut sekeda orang pengarap lama. Pengarap tu mudah dikelala ari kereban ti disebut PIRING enggau pengawa Gawai, Bedara tauka Belian. Leka jaku ‘miring’ nya mai reti ngaga piring. PENGAWA MIRING Miring tu sebengkah pengawa nyediaka pemakai Antu Bunsu Petara maya pengawa Gawai, Belian. Pengawa miring ti disebut Bedara nya sebengkah pengawa ti mit ari Gawai baka ba pengawa bumai betaun, nurun kereja, nurun sekula, ngintu ruang bilik enggau semua jalai pengidup bansa Dayak tauka bansa Iban. Kitai Iban ti udah megai agama Keristin, pengawa ti baka nya udah diganti ngena pengawa sembiang.           Miring nya mih sebengkah ari pengawa ngangauka Antu Bunsu Petara sebaka enggau pengawa orang Keristian ti sembiang ti ngangauka Petara (Allah Taala, God Almighty). Nya alai, maya pengawa miring tu chara iya mesti bisi disiplin tauka adat basa. Ambi ke chunto orang Keristin ti sembiang nyembah Petara sereta Lord Jesus patut bepekayan manah sereta betul Pia mega orang ti megai agama adat ti miring lalu bebiau ngangauka Antu Bunsu Petara patut ngena baju manah sereta betul. Kebuah pia, maya ti miring lalu bebiau sida Antu Bunsu Petara tu endang diandalkan datai ngabang lalu meri berekat.  Baka ni gaya enggau chara kitai patut nyambut pengabang?  Nya alai maya orang ti empu pengawa enggau sida bukai ti datai ngabang patut ngena pekayan ti engkeman. Tentu kitai, sama kala meda sekeda sida ti empu pengawa Gawai, Bedara lalu Bebiau, enda bebaju tauka ngena pekayan sengapa, enda bedisiplin gaya, enda beradat gaya. Kati utai baka tu dih? Pia mega, tentu kitai sama kala meda mega, manuk tu kena sida bebiau nya manuk tuai @ manuk market. Enang baka nya…! Manuk ti patut kena bebiau piring patut manuk lelaki: enti bisi, iya ti benung lanjau manah agi.              Maya pengawa gawai besai baka Sandau Hari, Gawai Tuah, Gawai Mangkung Tiang, enggau ti bukai, suah kitai meda sida ti empu gawai nya ngena baju burung tauka gagung. Sida ke indu ngena ngepan Iban @ Dayak. Nya mih tanda sida bebasaka penatai Antu Bunsu Petara ti dikangauka sida nya. TUAI GAWAI Pia mega, orang ti nyadi Tuai Gawai tu mega patut Lemambang tauka Manang. Kati kala kitai ti ngabang maya orang ngintu gawai besai nya ngasaika bisi utai nyelai nyadi maya nya? Ambi ke chunto, ujan nyala, ujan kudi, ribut balat, manuk ti kena orang bebiau nya mati enda disayat tauka bisi orang luput. Nya mih sekeda ari tanda Antu Bunsu Petara datai. Tentu kala mega kitai ninga bisi utai nyadi ba rumah panjai maya orang ngintu Sandau Hari baka: tanju runtuh, rumah angus. Nya mih tanda, engka bisi utai enda betul pasal gawai nya. Nya mih, orang ti ngintu gawai besai meseti ngasuh Lemambang tauka Manang nyadi Tuai Gawai. Kati kala kita ninga rita pasal sekeda gawai besai baka Sandau Hari, Mangkung Tiang, Gawai Tuah, Gawai Panggau Gayu, enggau ti bukai, bisi utai nyelai ti enda manah nyadi?                Lembambang tauka Manang nya enda salah-salah baka sida Tuai Sembiang, Katekis tauka Paderi ti patut nguluka orang Kristian besembiang. Tentu kitai kala meda maya orang Kristian ngintu Pengawa Ngentak Rumah Baru tauka Mangkung Tiang. Sida patut nguna Paderi ari gerija diri empu. Sembiang Missa ti bisi nyambut roti kudus mesti digaga Paderi.         PERENGKA PIRING Perengka Piring tauka chara miring engka bisi enda sama nitihka menua bansa Dayak tauka bansa Iban. Sekeda perengka piring mega bepanggai ba bansa pengawa tauka bansa Gawai. Semakau & daun ruku apung, pinang, sirih, engkelait,  kapu, asi amat, garam, ketupat, asi pulut, tumpi, rendai, telu manok, telaga tuak, genselan bulu manuk. Pinang, sirih, engkelait,  asi amat, asi pulut,  salai gerama kusing, ikan betisik burak ,  asi kuning, asi pulut chelum  penganan, tumpi,  sungki, telu manuk segala  mansau, ketupat , rendai, tepung mulung,  pisang, engkudu,  terung, lengki , daun & upa banjang  upa batak,  bungai tepus, sengkenyang SEKEDA TUJU PIRING Kena nyambut Antu Bunsu Petara: Sengalang Tujuh Iku diri menyadi & Orang Panggau Libau & Orang Gelong, Semengat sida ti udah parai. Terima kasih minta berkat. Minta tuah limpah, gerai nyamai, senang lantang, pemaik. Minta niat. Minta berkat pemujur, maya bedagang, ngayau, bejalai. Minta ampun, sereta lindung ari supernatural being udah ti  tekelanjur jari kaki ngaga penyalah besai,  bepenti maya ribat, jai burung, jai mimpi enggau  ti bukai. UNGKUP SAPA PIRING? “Enti enda kitai sapa agi ngetanka adat asal kitai Iban, ari nya aku minta sukung bala kitai Iban ti ngembuan ati ti manah, ati ti ransi begempung nampung aku ditu, enti enda ari sukung kita Panggau Libau ti endang sigi enda nyadi, nyadi nyau tu aku meri terima kasih ngagai kita ke kiruh nampung Panggau Llibau.”   Nya sekedan nitihka pansik aku naka ke diatu,  jalai pengidup tauka pengawa Gawai ti bisi bekaul enggau Kuasa  Dunya Mistik Antu Bunsu Petara; lebih-lebih pengawa ti  bisi kaul enggau Orang Panggau Libau & Gelong, ukai pengawa  ti dikena kitai Iban main-main aja, iya ukai semina adat asal Iban aja tang bisi bekaul enggau pengarap / agama Politeisme.  Nya alai, kitai Iban ti agi megai pengarap nya, enda tau enda minta bantu Lemambang tauka Manang. Anang sengapa, enggai ke utai nya tau ngemedis kita empu, entu bisi utai enda betul bekaul enggau pengawa Miring tauka Gawai nya.  Nitihka ajar Bup Kudus, orang Kristian enda diasuh bekaul  enggau Dunya Kuasa Mistik Antu Bunsu Petara tu.               Pia mega, munyi aku dulu suba, sekali agi ku madah, tuju aku mai kita macha tauka mansik pasal dunya misteri tauka mensia mistik,  ukai aku deka mai kita nyembah Antu Tauka Antu Bunsu Petara tang tetap nyembah Petara (God Almighty, Tuhan Allah Taala)  taja kitai ngena chara ti bebida.   
See author's posts
